Komission tiedonanto neuvostolle, Euroopan parlamentille, Euroopan talous- ja sosiaalikomitealle ja alueiden komitealle - Kyproksen pohjoisosan talouskehityksen edistämistavoista ja alueen lähentämisestä Euroopan unioniin /* KOM/2003/0325 lopull. */





KOMISSION TIEDONANTO NEUVOSTOLLE, EUROOPAN PARLAMENTILLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE - Kyproksen pohjoisosan talouskehityksen edistämistavoista ja alueen lähentämisestä Euroopan unioniin Johdanto Brysselissä 21. maaliskuuta 2003 kokoontuneen Eurooppa-neuvoston päätelmissä pahoiteltiin sitä, että Yhdistyneiden Kansakuntien pääsihteerin ponnistelut kokonaisratkaisun löytämiseksi Kyproksen ongelmaan epäonnistuivat Haagissa 10. ja 11. maaliskuuta 2003. Se antoi voimakkaan tukensa pääsihteerin välitystehtävän ja hänen ehdotustensa pohjalta käytävien neuvottelujen jatkamiselle ja kehotti kaikkia osapuolia pyrkimään kaikin keinoin kokonaisvaltaisen ratkaisun aikaansaamiseen. Komissio on jatkuvasti antanut täyden tukensa tälle prosessille ja toistuvasti muistuttanut Euroopan unionin halusta päästä EU:n perusperiaatteiden mukaiseen ratkaisuun. Pääsihteerin raportti välitystehtävästä Kyproksella toimitettiin YK:n turvallisuusneuvostolle 1. huhtikuuta 2003 [1]. [1] Pääsihteerin raportti välitystehtävästään Kyproksella 1. päivältä huhtikuuta 2003, UN Doc S/2003/398. YK:n turvallisuusneuvoston päätöslauselma 1475 hyväksyttiin 14. huhtikuuta 2003 yksimielisesti. Turvallisuusneuvosto otti raportin tyytyväisenä vastaan ja antoi pääsihteerin huolelliselle suunnitelmalle 26. päivältä helmikuuta 2003 täyden tukensa ainoana perustana jatkoneuvotteluille. Se pyysi pääsihteeriä myös jatkamaan välitystehtävässä. Annanin suunnitelma odottaa toteutusta. YK:n pääsihteeri on ilmoittanut, että hän ei aio tehdä uusia aloite-ehdotuksia ennen kuin on todellista syytä uskoa, että tulosten syntymiseen tarvittava poliittinen tahto on olemassa. Komissio on valmis tukemaan kaikkia tähän liittyviä lisätoimia. Se on toistuvasti ilmaissut vankan tukensa YK:n suunnitelman mukaiselle kokonaisratkaisulle. Jos ratkaisuun päästään, Kyproksen pohjoisosan tukemiseen on varattu vuosille 2004-2006 lisärahoitusta 206 miljoonaa euroa. YK:n puskurivyöhykkeen ylittämisen rajoituksia lievennettiin 23. huhtikuuta 2003, ja ylityksiä on tapahtunut sen jälkeen huomattava määrä. Kööpenhaminan Eurooppa-neuvoston päätelmissä todetaan muun muassa, että "jos ratkaisuun ei päästä [...] neuvosto pyytää komissiota Kyproksen hallitusta kuullen harkitsemaan keinoja Kyproksen pohjoisosan taloudellisen kehityksen edistämiseksi ja Kyproksen pohjoisosan lähentämiseksi Euroopan unioniin" (puheenjohtajan päätelmien 12 kohta). Tämä tiedonanto on vastaus tähän pyyntöön, ja siinä ehdotetaan toimenpiteitä seuraavilla aloilla: *rahoitustukea -talouskehitystä ja -Kyproksen pohjoisosan EU:hun lähentämistoimenpiteitä varten; *kaupan edistämistä. Ehdotettua apua alettaisiin panna täytäntöön vuonna 2003. Tämä paketti on EU:n vahva poliittinen tuen ilmaus Kyproksen turkkilaisyhteisölle. 1. Rahoitustuki Tähän saakka EU on antanut tukea Kyproksen pohjoisosalle osana saaren molemmille yhteisöille tarkoitettuja hankkeita, jotka on rahoitettu kahdenvälisillä rahoituspöytäkirjoilla (1978-1999) ja jäljempänä mainitulla Kyproksen ja Maltan liittymistä valmistelevan strategian mukaisten toimien toteuttamisesta annetulla asetuksella. Hankkeita on rahoitettu seuraavilla aloilla: -kunnostustoimia muurin jakamassa Nikosiassa (Nikosian kaupunkisuunnitelma toisessa rahoituspöytäkirjassa ja kaikissa liittymistä valmistelevissa ohjelmissa vuodesta 2000, Nikosian puhtaanapitosuunnitelma ensimmäisessä, toisessa ja kolmannessa rahoituspöytäkirjassa), -kummankin yhteisön ammattijärjestöjä yhdistäviä toimia (liittymistä valmisteleva hanke vuonna 2001), -pk-yritysten tukeminen kauppakamarien välityksellä (liittymistä valmisteleva hanke vuosina 2002 ja 2003), -kansalaisyhteiskuntaa koskeva ohjelma. Kyproksen pohjoisosan tukemisessa tehdään läheistä yhteistyötä YK:n kanssa. Tukea hallinnoidaan kentällä YK:n ja EY:n vuonna 1999 tekemän sopimuksen [2] perusteella. YK:n kehitysohjelma (UNDP) on menestyksekkäästi toteuttanut näitä hankkeita nimikkeellä "tulevaisuuden kumppanuus" (Partnership for the Future). [2] Yhdistyneiden Kansakuntien ja Euroopan yhteisön 9. elokuuta 1999 tekemä sopimus periaatteista, joita sovelletaan Yhdistyneiden Kansakuntien hallinnoimiin ohjelmiin ja hankkeisiin myönnettävään yhteisön rahoitukseen tai yhteisrahoitukseen. 1.1 Talouskehitys Komissio aikoo käyttää vuoden 2003 lisätuen tukeakseen muun muassa: -pohjoisosan tärkeimpien kaupunkien (Nikosia, Famagusta, Kyrenia) infrastruktuurihankkeita, joissa keskitytään jätevesiin, juomaveteen, viemäröintiin tai kunnostusseikkoihin. Nämä hankkeet perustuvat läheisesti Nikosian kaupunkisuunnitelman tukemisesta saatuun kokemukseen, -pk-yritysten tukemiseen tarkoitettuja avustusjärjestelmiä, -toteutettavuustutkimuksia Kyproksen pohjoisosan talouden EU:hun yhdentämisen valmistelemiseksi poliittisen ratkaisun jälkeen, mukaan luettuna ohjelmien valmistelu EU:n rakennepolitiikkaan osallistumista varten tulevaisuudessa. Näiden aloitteiden arvioidaan maksavan yhdeksän miljoonaa euroa. 1.2 Kyproksen pohjoisosan lähentäminen EU:hun EU on toistuvasti ilmaissut kannattavansa yhdistyneen Kyproksen EU-jäsenyyttä. Tämä on mahdollista 1. toukokuuta 2004 saakka. Tämän vuoksi Kyproksen turkkilaisyhteisöä olisi informoitava EU:hun liittymisen ja etenkin yhteisön säännöstön vaikutuksista. Komissio on jo menestyksellisesti toteuttanut aikaisempina vuosina seuraavia tapahtumia: -yhteisön säännöstöä käsitteleviä seminaareja saaren pohjoisosassa, -lakiasiantuntijoiden koulutusta, -kokouksia kauppakamareiden kanssa, -kokouksia koko Kyprosta edustavan ammattijärjestöfoorumin (Pancypriot Trade Union Forum) kanssa, -EU-tiedotusta Kyproksen Eurooppa-instituutin välityksellä, -yhteisön säännöstön kääntämistä turkiksi. Komissio aikoo jatkaa ja huomattavasti lisätä tällaista tiedotustoimintaa vuonna 2003. Toimia ovat muun muassa: -komission asiantuntijoiden kanssa saarella järjestettävät yhteisön säännöstöä käsittelevät seminaarit, -komission järjestämät valikoitujen ryhmien vierailut EU:n toimielimissä EU-tiedon jakamiseksi, -Kyproksen viranomaisten kuuleminen tavoista kannustaa kyproksenturkkilaisia osallistumaan yhteisön ohjelmiin, -tähän liittyvä yhteistyö jäsenvaltioiden kanssa, -kansalaisyhteiskunnan ja työmarkkinaosapuolten tukeminen, -yhteisön säännöstön turkiksi kääntämisen jatkaminen. Näiden aloitteiden arvioidaan maksavan kolme miljoonaa euroa. 1.3 Rahoitus Oikeusperusta menoille on Kyproksen ja Maltan liittymistä valmistelevan strategian mukaisten toimien toteuttamisesta annettu asetus (neuvoston asetus (EY) N:o 555/2000), jota sovelletaan 31. joulukuuta 2003 saakka. Jos kokonaisratkaisuun ei päästä ennen vuotta 2004, komissio varmistaa erityisten kohdennettujen toimien jatkumisen. Asianmukainen ehdotus oikeusperustaksi tuen jatkamiselle vuonna 2004 esitetään ajoissa. Liittessä 2 on alustava luettelo hanke-ehdotuksista. 2. Kaupan edistäminen Yhteisöjen tuomioistuimen vuonna 1994 antaman tuomion [3] jälkeen "Pohjois-Kyproksen turkkilaisen tasavallan" viranomaisten myöntämiä tavaratodistuksia ei ole hyväksytty Kyproksen ja EY:n assosiaatiosopimuksen perusteella. Saaren tosiasiallinen jako on siis estänyt pohjoisosassa tuotettujen tavaroiden suoran viennin assosiaatiosopimuksen mukaisella tullietuuskohtelulla. [3] Asia C-432/92, The Queen v. Minister of Agriculture, Fisheries and Food (ex parte S.P. Anastasiou (Pissouri) Ltd and Others) tuomioistuimen oikeustapauskokoelma 1994 sivu I-3087, 40 kohta. Ennen Kyproksen EU-jäsenyyttä ja Kyproksen ongelman poliittisen ratkaisun puuttuessa Kyproksen pohjoisosassa tuotettuja tavaroita voitaisiin viedä unioniin [4] seuraavalla assosiaatiosopimuksen sallimalla tavalla: [4] Kyproksen pohjoisosan viennin arvo oli vuonna 2001 noin 46 miljoonaa Yhdysvaltain dollaria. Tästä määrästä 62 prosenttia oli maataloustuotteita (23 % sitrushedelmiä ja 25 % jalostettuja maataloustuotteita). Aiempina vuosina viennistä suuntautui noin 50 % Turkkiin, 30 % Yhdistyneeseen kuningaskuntaan ja noin 15 % muihin jäsenvaltioihin. Kyproksen turkkilaiselle kauppakamarille annettaisiin oikeus tavaratodistusten myöntämiseen assosiaatiosopimuksen asianomaisen pöytäkirjan [5] 8 artiklan mukaisesti saaren pohjoisosassa tuotettujen tavaroiden osalta. [5] Pöytäkirja käsitteen "peräisin olevat tuotteet" ("alkuperätuotteet") määrittelystä ja hallinnollisen yhteistyön menetelmistä (EYVL L 339, 1977, s. 19). Kyproksen turkkilainen kauppakamari lupautuisi myöntämään näitä todistuksia sillä ehdolla, että todistusta hakeva viejä sitoutuu toimittamaan kauppakamarin pyynnöstä sen pyytämän näytön ja hyväksymään kaikki sen kirjanpitoon ja tavaroiden tuotantoprosessiin kohdistuvat tarkastukset, jotka toteutetaan toimivaltaisten viranomaisten läsnäollessa. Tämä järjestely koskee ainoastaan tavaroita, jotka edellyttävät tavaratodistusta. Muita, kuten maataloustuotteita, koskevat lisätodistukset (esimerkiksi kasvien terveystodistukset) myöntäisi yhteisön lainsäädännön mukaisesti toimivaltainen viranomainen. Erityistä huomiota on kiinnitettävä kasvien terveydelle haitallisia organismeja koskevan EU:n lainsäädännön noudattamiseen. Tämän alan perusdirektiivissä [6] edellytetään tärkeimpien vientikasvien eli sitrushedelmien ja perunoiden [7] osalta virallista lausuntoa tuotteen alkuperästä ja/tai siitä, että tuotantopaikassa ei ole kyseiselle kasville haitallisia organismeja. [6] Neuvoston direktiivi 2000/29/EY. [7] Liitteessä IV olevan A osan I jakson 16 kohta (1, 2, 3, 4, 5) ja 25 kohta (1, 2, 3, 8). Edellä esitetyn menettelyn sääntelemiseksi EY-Kypros-assosiaationeuvoston olisi tehtävä päätös alkuperätuotteen käsitteen määritelmää ja hallinnollisen yhteistyön menetelmiä koskevan pöytäkirjan täydentämiseksi. Sen olisi vahvistettava tarvittaessa myös muut edellytykset, joilla saaren pohjoisosassa tuotetuilla tuotteilla on edullinen pääsy EU:n markkinoille. Kyproksen liittymisen jälkeisen menettelyn osalta liittymissopimuksen Kyprosta koskevan pöytäkirjan 2 artiklan 1 kohdan (niiden ehtojen määrittely, joilla EU:n oikeutta sovelletaan) mukaisista toimenpiteistä tehdään ehdotus hyvissä ajoin. LIITE 1 RAHOITUSSELVITYS // [.....] // PÄIVÄYS: [...] 1. BUDJETTIKOHTA: B7-041 - Liittymistä valmisteleva tuki Kyprosta varten 2. TOIMENPITEEN NIMI: Komission tiedonanto neuvostolle Kyproksen pohjoisosan talouskehityksen edistämistavoista ja alueen lähentämisestä Euroopan unioniin 3. OIKEUSPERUSTA: 13 päivänä maaliskuuta 2000 annettu neuvoston asetus N:o 555/2000 4. TAVOITTEET: Kööpenhaminassa joulukuussa 2002 kokoontuneen Eurooppa-neuvoston päätelmissä todetaan, että "jos ratkaisuun ei päästä [...] neuvosto pyytää komissiota Kyproksen hallitusta kuullen harkitsemaan keinoja Kyproksen pohjoisosan taloudellisen kehityksen edistämiseksi ja Kyproksen pohjoisosan lähentämiseksi Euroopan unioniin" (puheenjohtajan päätelmien 12 kohta), ja tämän mukaisesti yleisenä tavoitteena on antaa unionilta voimakas poliittinen signaali Kyproksen turkkilaisyhteisön tukemisesta. Komissio ehdottaa hyväntahdoneleenä Kyproksen pohjoisosan tukemista seuraavilla tavoilla: *rahoitustuki -talouskehitystä ja -Kyproksen pohjoisosan EU:hun lähentämistoimenpiteitä varten; *kaupan edistäminen. Tämän tiedonannon erityisenä tavoitteena on esitellä tätä tukipakettia. 5. VAIKUTUKSET TALOUSARVIOON // Varainhoitovuosi 2003 5.0 MENOT (miljoonaa euroa) - EY:N TALOUSARVIOSTA // 12 6.0 MAHDOLLISUUS RAHOITUKSEEN TOTEUTETTAVANA OLEVAN TALOUSARVION KYSEISEEN LUKUUN OTETUISTA MÄÄRÄRAHOISTA EI MAHDOLLISTA. 6.1. MAHDOLLISUUS RAHOITUKSEEN TOTEUTETTAVANA OLEVAN TALOUSARVION ERI LUKUJEN VÄLISILLÄ SIIRROILLA MAHDOLLISTA. 6.2 LISÄTALOUSARVION TARVE EI TARVETTA. 6.3. MYÖHEMPIIN TALOUSARVIOIHIN OTETTAVAT MÄÄRÄRAHAT EI TARVETTA. HUOMAUTUKSIA: Vuoden 2003 rahoitustuki rahoitetaan talousarvion eri lukujen välisellä siirrolla käyttäen budjettikohdan B7-660 varoja, jotka siirretään varaukseen luvussa B0-40. LIITE 2 Alustava luettelo toimenpiteistä Kyproksen pohjoisosan vuoden 2003 määrärahojen käyttämiseksi (toukokuu 2003) >TAULUKON PAIKKA>